వీ హబ్

తెలంగాణ రాష్ట్రంలోని మహిళా ఔత్సాహిక పారిశ్రామికవేత్తలకు ప్రోత్సహిం అందించేందుకు తెలంగాణ ప్రభుత్వం రూపొందించిన కార్యక్రమం వీ హబ్ (ఉమెన్‌ ఎంటర్‌ప్రెన్యూర్‌ హబ్‌). దీనిని 2018, మార్చి 8 అంతర్జాతీయ మహిళా దినోత్సవంన హైదరాబాదు అంబేద్కర్ విశ్వవిద్యాలయ ప్రాంగణంలో తెలంగాణ రాష్ట్ర ఐటీ శాఖ మంత్రి కల్వకుంట్ల తారక రామారావు ప్రారంభించారు.

మహిళా వ్యాపారవేత్తలు స్థాపించే స్టార్టప్ కంపెనీలను ప్రోత్సహిస్తూ అన్ని రకాల సహాయ సహకారాలు అందిస్తున్న వి-హబ్, అన్ని రకాల వ్యాపారాలు నిర్వహించే కంపెనీలకు సహాయాన్ని అందిస్తోంది. స్టార్టప్ లను ఇంక్యుబేట్ చేయడంతోపాటు వాటి వృద్ధికి అవసరమైన నిధులు సమకూర్చేందుకు కూడా ప్రభుత్వం టీ- ఫండ్ పేరుతో వెంచర్ క్యాపిటల్ నిధిని ఏర్పాటు చేసింది. ఈ నిధి ద్వారా వి-హబ్ ఇప్పటికే పలు స్టార్టప్ కంపెనీల వృద్ధికి అవసరమైన పెట్టుబడి సాయం చేయనుంది.

ప్రారంభం 
అంతర్జాతీయ మహిళా దినోత్సవం సందర్భంగా 2018, మార్చి 8న మంత్రి కేటీఆర్ ప్రారంభించారు. ఈ ప్రారంభ కార్యక్రమంలో మిస్సైల్ ఉమన్ ఆఫ్ ఇండియాగా గుర్తింపు పొందిన డీఆర్‌డీవో ప్రాజెక్ట్ డైరెక్టర్ టెస్సీ థామస్, తెలంగాణ రాష్ట్ర ఐటీ శాఖ ముఖ్య కార్యదర్శి జయేశ్‌ రంజన్, సీఐఐ చైర్మన్ వీ రాజన్న, కలారీ క్యాపిటల్ సంస్థ ఎండీ వాణి కోలా, వీహబ్ సీఈవో దీప్తి రావుల, ఫిక్కి మహిళా విభాగం, కోవె సంస్థలకు చెందిన ప్రతినిధులు పాల్గొన్నారు.

ఉద్దేశ్యం 
 మహిళల్లో ఉన్న సృజనాత్మక శక్తికి ప్రోత్సాహం అందించి వారి ప్రతిభ వెలుగులోకి తీసుకురావడం
 జూనియర్ కాలేజీ విద్యార్థులకు పరిశోధన చేయడానికి కావాల్సిన అవకాశం కల్పించడం

లక్ష్యాలు 
 మార్కులకోసమే చదువు అన్నట్టు కాకుండా చిన్నతనం నుంచే ఆవిష్కరణలను కుడా పాఠ్యాంశంలో భాగం చేయడం
 మెరుగైన కొత్త కొత్త ఆవిష్కరణలు వెలుగులోకి తీసుకురావడం
 ప్రతి మహిళను విజయవంతమైన పారిశ్రామికవేత్తగా తయారుచేయడం

ఒప్పంద సంస్థలు 
ఐక్యరాజ్యసమితి అనుబంధ సంస్థ యూఎన్‌డీపీ, సీఐఐ-ఇండియా ఉమెన్ నెట్‌వర్క్, సేల్స్‌ఫోర్స్, ఐఐఎం బెంగళూరు, ఎన్‌ఐడియా, పీడబ్ల్యూఎల్ మొదలైన ఆరు సంస్థల ప్రతినిధులు వీ హబ్ తో ఒప్పందాలు కుదుర్చుకున్నారు.

డేటా సైన్స్ రంగం 
డేటా సైన్స్ రంగంలో బాలికల నైపుణ్యాన్ని పెంపొందించే లక్ష్యంతో ఉమెన్ ఇన్ డేటా సైన్స్, స్టాన్‌ఫోర్డ్ విశ్వవిద్యాలయం, మ్యాథ్‌వర్క్స్ భాగస్వామ్యంతో వి హబ్ ఆధ్వర్యంలో సరికొత్త కార్యక్రమాన్ని ప్రారంభించబడింది. బాలికా విద్యార్ధుల నైపుణ్యాన్ని పెంపొందించడం లక్ష్యంగా ఏడు వారాల కార్యక్రమంలో ఎంపిక చేసిన పాఠశాలల నుండి 100 మంది బాలికలకు (ప్రతి పాఠశాల నుండి 12-13 మంది బాలికలు) డేటా సైన్స్ రంగంలో నైపుణ్యాలను పొందే అవకాశాన్ని అందిస్తుంది.

ఫలితాలు 
2021 డిసెంబరు నాటికి రెండు బ్యా బేలో స్టార్టప్ కంపెనీలను ఇంక్యుబేట్ చేసి, మూడో బ్యాచ్ లో సహకారం కావాల్సిన కంపెనీల నుంచి దరఖాస్తులు ఆహ్వానించి 26 స్టార్టప్ ను ఎంపికచేశారు. ఈ  వి-హబ్ ఇంక్యుబేట్ చేసిన కంపెనీలు వాణిజ్యపరంగా అనేక రంగాలలో విజయాలు సాధించాయి. హైదరాబాద్ కు చెందిన వైద్య పరికరాలు తయారు చేసే కంపెనీ స్టార్టూన్ ల్యాబ్స్ రూపొందించిన ఫీజ్ అనే పరికరం కార్పోరేట్ ఆస్పత్రుల దృష్టిని ఆకర్షిస్తోంది. హైదరాబాద్ కు చెందిన శాంతాబయోటెక్ అధినేత వరప్రసాద్ రెడ్డి, ప్రముఖ ఆర్థో డాక్టర్, సన్‌షైన్ ఆస్పత్రి ఎండీ గురువారెడ్డిల సమక్షంలో ఫిజ్ పరికరాన్ని లాంచ్ చేశారు. ఫిజియోథెరపీ అసెస్మెంట్ డివైజ్ గా పేరొందిన ఈ పరికరం ఆర్థో లేదా న్యూరో సమస్యల బారిన పడ్డ వారు చికిత్స తర్వాత ఫిజియోథెరపీ తీసుకుంటున్న సమయంలో ఎంత వరకు కోలుకుంటున్నరాన్న దానిపై క్లినికల్ రిపోర్ట్స్ ను తయారు చేస్తుంది. దీంతో పేషెంట్ రికవరీ ఎలా ఉందన్న విషయం తెలుసుకోవడం చికిత్స అందించిన డాక్టర్లకు సులువవుతుంది.

బడ్జెట్ వివరాలు 
వీ హబ్ కు 2018 తెలంగాణ రాష్ట్ర బడ్జెట్లో 15 కోట్ల రూపాయలు కేటాయించారు.

చిత్రమాలిక

మూలాలు

బయటి లింకులు 

సాంకేతిక సంస్థలు
తెలంగాణ
తెలంగాణ ప్రభుత్వ ఆవిష్కరణలు